Skansen brannstasjon

**Skansen brannstasjon**  er en tidligere brannstasjon som ligger på Skansen i Bergen. Den var i bruk som aktiv brannstasjon fra 1903 til 1972 og er kjent for sin historiske arkitektur og har vært en viktig del av Bergens brannvern.  

Brannstasjonen står på platå med brystvern i gråstein som Johan Fredrik Fosswinckel fikk reist foran hovedhuset sitt på Store Bleken gård på 1700-tallet. 

## Brannstasjonen
Brannstasjonen er tegnet av arkitekt Paul Theodor Bjørnstad og i likhet med Sandviken brannstasjon, tatt i bruk i september 1903. Foranledningen til de nye brannstasjonene var bybrannen 22. september 1901, som skapte ny vilje til å investere i brannsikring hos både bystyret og privatpersoner. Først ble det bevilget penger til bedre bemanning og innkjøp av nytt utstyr. I juni 1902 vedtok bystyret å bygge to nye brannstasjoner, en i Sandviken og en på Skansen. Arkitekt Peter Andreas Blix skal først ha tegnet en murbygning i gotisk stil, men byens magistrat mente at et billigere bygg i tre fikk holde.

Arkitektonisk viser Bjørnstads bygning trekk fra tidens jugendstil blandet med lokale bygningstradisjoner, inspirert av 1600-tallets og 1700-tallets panelarkitektur. Bygningens uvante arkitektoniske komposisjon førte i sin samtid til harselas fra enkelte kritikere:
:«*Bygningens stil er hva forsiden angår, holdt i ren [[Madagaskar|madagassisk]] [[renessanse]], dog med en tydelig påvirkning av indokinesiske retninger. Baksiden derimot er holdt i en ren og velgjørende [[Sunnfjord|syndfjordsk]] [[barokk]]stil. Som bevis på hvilken oppmerksomhet dette sjeldne byggverk vekker hos turister, kan noteres at en flerhet av fremmede tar det for en [[norrøn|oldnorsk]] [[stavkirke]], som med litt flikking og maling er gjort brukbar for en pietetsfull etterslekt. Atter andre tror at det er [[Mariakirken i Bergen|Tyskekirken]], mens en flerhet antar at det smukke byggverk er flyttet fra en eller annen utstilling, hvor det har gjort tjeneste som [[camera obscura]] eller magica.*»

Brannstasjonen hadde opprinnelig en garasje for ett brannkjøretøy, stallrom og arbeidsrom. Underbrannmesteren hadde en leilighet i 2. etasje. I det 14 meter høye tårnet disponerte utkikksvakten branntelegrafbord og sveivetelefon til hovedbrannstasjonen. Brannstasjonen var ikke betjent på dagtid, men om natten var det sovende brannvakt og én våken i utkikkstårnet. Stasjonens siste hest fikk avskjed i 1936 da stasjonen ble utstyrt med sin første brannbil.

## Skansedammen
Skansedammen ble anlagt i 1881 og fungerte som trykkutjevner for Mulelven og Svartediket. Dammen har vært viktig for vern av Bergens trehusbebyggelse, og har også vært brukt som badeplass og for karpefiske.
 
I 2001 foreslo Bergen parkeringsselskap et parkeringshus under Skansedammen, og bystyret vedtok dette i 2003. Riksantikvaren fredet dammen i 2008, men Miljøverndepartementet omgjorde fredningen året etter, og i 2010 ble parkeringshuset godkjent. Arbeidet startet i 2014, og den nye dammen er 20 cm dyp. Under ligger et parkeringsanlegg, regulert til beboerparkering for å fjerne gateparkering.

De 150 karpefiskene som holdt til i dammen, ble gitt til akvariet i Bergen som fôr til krokodillene Olga og Samson. Ferskvannsfisk er bra for krokodiller, og dyrevernloven sikret at gullfiskene ble avlivet med klubbe før servering.

## Betydning
Brannstasjonen ble strategisk plassert ved Skansedammen for å verge trehusbebyggelsen i skråningen ned mot Bryggen. Skansen brannstasjon hadde direkte linje ned til hovedbrannstasjonen, og hvert 20. minutt ble det avlagt rapport. Flere bybranner på 1900-tallet ble også oppdaget og varslet fra Skansen. 

## Fredning og avfredning
Skansen brannstasjon ble lagt ned i 1969. Anlegget eies av Bergen kommune og disponeres i dag av buekorpset Skansens Bataljon og kommunens parkavdeling. På bakgrunn av at Bergen kommune i 2003 vedtok planer om å bygge et parkeringshus i Skansedammen ble anlegget fredet av Riksantikvaren 17. januar 2008 som et teknisk-industrielt kulturminne. Av samfunnsmessige hensyn opphevet Miljøverndepartementet fredningsvedtaket 3. juni 2009.

## Referanser


## Eksterne lenker
* 
* 
*  Bergenskartet.no 
*  Miljøverndepartementets oppheving av vedtak
*  Bergens Tidende om gjenåpning av Skansedammen
*  Riksantikvarens fredningsvedtak